徐南卿招飯  其二
作者：陳造
朝代：宋

paragraphs: 東隣客來每堅壁，西鄰客來常蓐食。
旅中一飽豈細故，偕舉大事書之冊。
末路孜孜食眠計，外此敢忘戒在得。
蘇端向我顔色好，衝雨不辭泥沒膝。
居貧頗禁惡客惱，念子秤薪仍數粒。
肺可用禴米可餠，併付饞僮飽君德。
人謂裁詩等裁錦，拙婦渠能把刀尺。
陶翁宜報苦未賡，搜攪肝腸閑倚策。